Hver sommermåned har været usædvanlig i sig selv.

Mange vil sikkert huske denne sommer som våd og kølig, mens varmen bulderkogede i Sydeuropa. Den varme og tørre juni har dog betydet, at sommeren faktisk er endt gennemsnitligt på flere punkter. Dette er i forhold til klimanormalen fra 1991 til 2020. Helt særligt er sommerens gennemsnitstemperatur endt som det normale på 16,1 grader. Det samme gør sig gældende for antallet af meteorologiske sommerdage. Det er dage, hvor der er blevet målt 25 grader eller derover. Her har sommermånederne nemlig budt på 31 sommerdage mod det normale på 30 sommerdage. Flere vejrrekorder blev slået Det, som alligevel afviger en smule fra det normale, er mængden af nedbør. Samlet set er der faldet omkring 25 procent mere regn, end hvad der er normalt for årstiden. Det er særligt en våd juli, som bidrager til disse tal. Netop juli har været den vådeste nogensinde målt i Danmark, hvor der i alt faldt 141 millimeter regn på landsplan. Normalt falder er 65,8 millimeter nedbør i juli. Tilbage i juni blev der også slået en særlig vejrrekord. Det blev den solrigeste juni nogensinde målt. Samtidig lå over halvdelen af årstidens sommerdage i denne måned. Kun syv af sommerdagene lå i skolernes sommerferie. Netop dette gør, at mange husker sommeren herhjemme som kølig og våd. August har heller ikke skreget af sommer, da den også har været våd og ikke har budt på meget sol. I år blev det til 139 timers sol på landsplan, hvor der normalt er lige knap 198 solskinstimer i august. Den kolde og våde fornemmelse kan september nu vende om på, da et højtryk sørger for sol og varme de næste mange dage. Hvis prognoserne holder stik , kan vi faktisk se frem til meteorologiske sommerdage i hele den kommende uge.